Pravidelná údržba čističiek vzduchu sa skladá z dvoch činností, ktoré treba pravidelne opakovať. Prvá z nich je čistenie elektrostatického filtra, ktoré sa vykonáva raz za 4 – 7 dní (podľa potreby). Filter je možné utrieť suchou handričkou aj umyť vodou s tekutým umývacím prostriedkom, podľa množstva znečistenia. Ďalej je potrebné čistiť ionizačné drôtiky (v rovnakom intervale ako čistenie filtra). Na tento účel slúži výsuvné tiahlo na boku prístroja.
Nánosy z cigaretového dymu (decht) a splodín výfukových plynov vytvárajú na filtri lepivý poťah, ktorý sa najlepšie odstráni osprchovaním a odmastením saponátom (napr. jarovou vodou). Nepoužívajte hubky s hrubým povrchom, ani prípravky s abrazívami, aby nedošlo k poškriabaniu lešteného povrchu filtra.
Po umytí je nutné nechať filter min. 8 hodín uschnúť vo zvislej polohe. Ak by sa do prístroja dostala voda, mohol by sa nenávratne poškodiť.
Počas používania prístroja sa môžu nečistoty usadiť aj na vonkajšom povrchu čističky, najmä na zadných aj predných rebrových otvoroch. Na ich odstránenie použite priložený štetec alebo vlhkú handričku. Než začnete s čistením, uistite sa, že je prístroj odpojený od elektrickej siete. Čistenie vonkajších povrchov vykonávajte podľa potreby.